钦定古今图书集成/历象汇编/庶征典/第085卷 > 性理会通 > 《六月十五日大雨雹行》元·柳贯
## 钦定古今图书集成/历象汇编/庶征典/第085卷 > 性理会通 > 《六月十五日大雨雹行》元·柳贯

日月相薄鹑火中，晡时欲息云埋空。雨脚初来杂鸣
雹，雷驱电挟声沨沨。排檐拉槛挥霍入，犀兵快马难
为雄。中休颇意绝奔迸，转横更觉加铦锋。乱抛荆玉
抵飞鹊，恣掷桃核随飘风。坐移向壁防碎首，急卷巾
席何匆匆。上天号令岂轻出，摧残长养皆元功。阴凝
阳烁鬼神著，气有相反成则同。想当试手鼓万物，特
欲振槁昭群蒙。斋心变貌谨天戒，呜呼生意无终穷。